text: 60-årig blev slået og sparket under musikfestival
  30 maj 2014 kl. 04.23
  En 60-årig mand blev sent torsdag aften overfaldet på en p-plads under en musikfestival i Hoptrup. Han er indlagt med flere brækkede ribben.
  Under en lokal musikfestival i Hoptrup i nærheden af Haderslev blev en 60-årig mand overfaldet klokken 22.35 torsdag aften af en 41-årig mand. Den 60-årige blev sparket og slået adskillige gange og er nu indlagt.
  - Vi ved ikke præcis, hvad der skete, fordi vi ikke har haft mulighed for at høre offerets version af overfaldet, da han er indlagt og svær at komme i kontakt med, siger vagthavende hos Syd- og Sønderjyllands Politi til TV SYD.
  De to mænd er begge fra Haderslev-området, men det er endnu for tidligt at sige noget om motiv, eller om de to kendte hinanden i forvejen.
  